Spørger man politiet, er situationen i Tingbjerg om ikke rosenrød, så i hvert fald lysere end den grå betonblok, hvor der torsdag aften blev afholdt beboer­møde om trygheden i området.

Her præsenterede Anders Bo Møller, politi­kommissær og leder af lokalpolitiet i Nordvest, nye tal, der viser, at kriminaliteten i Tingbjerg generelt falder: Anmeldte indbrud faldt f.eks. fra 203 i 2011 til 52 i 2014 (pr. 1. november), mens anmeldte tyverier faldt fra 176 til 79. Anmeldt vold og trusler gik samtidig fra 44 til 41 tilfælde.

»Man kan godt gå på gaden herude,« sagde Anders Bo Møller til de godt 50 fremmødte, herunder fire kvinder med slør, tre personer i skrigende gule Natteravne-trøjer og fire teenagere med anden etnisk baggrund end dansk.

En kvinde på første række protesterede:

»I siger, at I gør noget ved det i Tingbjerg. Jeg cykler hver dag til Husum, og dér holder lastvogne fyldt med tyvekoster nede ved mosen. Jeg har ringet flere gange til politiet og sagt det, men der sker ikke noget.«

»Jeg skriver ned,« svarede Anders Bo Møller.

Omvendt bemærkede flere af de fremmødte, at det egentlig går OK i området. En kvinde hev f.eks. Berlingskes udsendte i ærmet og sagde lavmælt:

»Se, nu har jeg boet i Tingbjerg siden 1957, og jeg har altid været glad for at bo herude.«

»Sorry, men sådan er livet«

Lea Bryld, kontorchef i Københavns Kommune og chef for kommunens Sikker By-program, forklarede, at kriminaliteten generelt falder i hovedstaden, selv om befolkningstallet stiger.

»Der må ske noget rigtig godt, siden det er en tendens,« bemærkede hun.

Kontorchefen opremsede kommunens mange indsatser, som skal øge borgernes tryghed. Sikker By har aktiviteter for 222 mio. kr. om året til forebyggelse og bekæmpelse af kriminalitet. Derefter viste hun et lagkagediagram over den procentuelle fordeling mellem kommunens syv forvaltninger.

Da rejste de fire teenagere sig og gik.

De efterfølgende spørgsmål handlede især om politiets indsats. En beboer rejste sig og spurgte de andre, om politiet kommer hurtigt nok, når der bliver ringet efter dem. »Nej,« »nej,« og »nej, de kommer jo ikke,«, rungede det i Beboer Centrum, der ligger mellem Aldi og Mekan Kulgrill & Stenovn.

Politikommissæren forklarede, at det er et spørgsmål om nødvendig prioritering:

»I forgårs havde vi ebola-mistanke, som pludselig trak mange politiressourcer. Man kan godt blive ramt af, at der ikke er betjente til rådighed,« sagde Anders Bo Møller og tilføjede:

»Sorry, men sådan er livet.«

Adspurgt hvorfor politiet ikke vil oprette en lokalstation i Tingbjerg, når beboerne igen og igen beder om en, afviste politikommissæren, at det giver mere tryghed. Han betonede også, at det kræver bemanding.

»Så skal jeg have to mand siddende bag et skrive­bord i stedet for at cykle rundt herude og snakke med jer.«

Hvor meget cykler politiet da rundt herude om ugen, lød modspørgsmålet.

»Det ved jeg ikke. Så skal jeg hjem og trække noget statistik,« svarede politikommissæren – der efterfølgende understregede, at politiet virkelig er til stede i Tingbjerg.